INSTRUKS

For valgkomiteen i

Mosjøen Næringsforening

*Fastsatt av Mosjøen Næringsforening sitt årsmøte den XX.XX.2025.*

**Formål**

Valgkomiteen skal fremme forslag til valg av tillitsvalgte i Mosjøen Næringsforening (MNF) i tråd med foreningens vedtekter og behovet for kontinuitet, mangfold og kompetanse i styret.

**1. Sammensetning og oppnevning**

Valgkomiteen oppnevnes av årsmøtet eller etter fullmakt fra årsmøtet. Valgkomiteen skal bestå av 2–3 medlemmer med god innsikt i foreningens formål, medlemsmasse og lokale næringslivsforhold.

**2. Mandat og ansvar**

Valgkomiteens oppgaver er å fremme forslag til valg av:

* Styreleder (hvert 2. år)
* Styremedlemmer (2 av 4 er på valg etter tur. Styret velger selv nestleder.)
* 3 varamedlemmer til styret (for 2 år)

***Valgkomiteen skal:***

* Gjennomføre en vurdering av sittende styre og dets sammensetning
* Innhente forslag og gjøre vurderinger av aktuelle kandidater
* Avklare med foreslåtte kandidater om de er villige til å stille
* Foreslå satser for godtgjørelse for de ulike tillitsvervene og begrunne disse.
* Fremme sin innstilling senest 2 uker før årsmøtet

**3. Krav til styrets sammensetning og styremedlemmer**

Styret i Mosjøen Næringsforening skal gjenspeile foreningens behov for kompetanse, kapasitet og mangfold. Komiteen skal derfor legge vekt på følgende prinsipper i sitt arbeid:

* **Komplementær kompetanse**: Styremedlemmene bør utfylle hverandre med hensyn til erfaring, bakgrunn og fagkunnskap.
* **Reell kapasitet**: Medlemmer må ha tid og vilje til å bidra aktivt i styrearbeidet.
* **Mangfold**: Det skal tilstrebes mangfold i form av kjønn, bransje, virksomhetsstørrelse og alder.
* **Lokal næringsforankring**: Styret skal representere medlemsbedrifter og ha god forståelse for det lokale næringslivet.
* **Evne til strategisk utvikling**: Styremedlemmer må kunne støtte og utfordre foreningens ledelse. Styret skal samlet kunne forstå foreningens virksomhet og ta beslutninger knyttet til strategi, økonomi og utviklingsmuligheter.
* **Medlemsfokus**: Styret skal alltid arbeide for medlemmenes interesser og sørge for at foreningen leverer verdi til sine medlemmer.
* **Balanse mellom kontinuitet og fornyelse**: Styrets sammensetning skal sikre stabilitet, samtidig som det åpnes for nye impulser og fornying.

**4. Tidsplan**

* Januar - april: Kartlegging av behov, evaluering av styresammensetning, innhenting av forslag til kandidater. Dialog med kandidater, vurdering og utarbeidelse av forslag / innstilling.
* Innen to uker før årsmøtet: Endelig forslag sendes styret til utsendelse med saksdokumenter

**5. Rapportering**

Valgkomiteens innstilling presenteres på årsmøtet under punktet for valg. Dersom skriftlig valg kreves, gjennomføres dette i tråd med vedtektene.

**6. Taushetsplikt**

Valgkomiteens medlemmer skal behandle all informasjon om kandidater og interne vurderinger konfidensielt.